
TUAIRIM
Iarrann an Coiste um Shaoirsí Sibhialta, um Cheartas agus um Ghnóthaí Baile ar an gCoiste um Rialú Buiséadach, mar an coiste atá freagrach, an méid seo a leanas a ionchorprú ina thairiscint i gcomhair rúin:
<RepeatBlock-Dec>
1.	ag tabhairt dá haire, i gcomparáid le 2022, gur tháinig méadú beagnach faoi dhó ar líon cásanna Oifig an Ionchúisitheora Phoiblí Eorpaigh (OIPE) in 2023, a shroich suas le 1 927 n-imscrúdú ghníomhacha; ag moladh ghníomhaíochtaí torthúla OIPE in 2023, a d’fholaigh 139 ndíotáil, 339 gcás a bhain le CBL agus os cionn 200 imscrúdú ar chur chun feidhme NextGenerationEU; ag tabhairt dá haire, thairis sin, gur thosaigh OIPE ag tabhairt níos mó déantóirí calaoise AE os comhair na gcúirteanna náisiúnta; 
2.	ag moladh an dlúthchomhair idir OIPE agus an Chúirt Iniúchóirí, go háirithe maidir le haon amhras faoi chionta coiriúla a thagann faoina hinniúlacht a bhrath agus lena mbaineann Ballstáit rannpháirteacha;3.	á chur in iúl gur geal léi an méadú ar leithreasuithe do bhuiséad OIPE in 2023, arb ionann é agus EUR 64,6 milliún san iomlán, a lamháil méadú 11% ar an bhfoireann sa bhliain sin; á aithint go meastar go gcuirfidh dlús le heisíocaíocht chistiú NextGenerationEU an méadú tapa ar ualach oibre OIPE – agus méadú 70 % ar chásanna agus méadú 58 % ar na himscrúduithe ó 2022 go 2023 – agus go gcuirfidh leathnú a bhallraíochta brú breise ar a acmhainní; á chur i bhfios go láidir a thábhachtaí atá cistiú breise agus a fhoireann a neartú chun cur ar chumas OIPE an choireacht eagraithe a chomhrac go héifeachtach, leasanna airgeadais AE a chosaint, agus seasamh leis an smacht reachta, ar príomhthosaíochtaí de chuid AE iad; á chur in iúl gur oth léi nach leor an togra ón gCoimisiún maidir le buiséad 2025 OIPE agus seasamh na Comhairle chun acmhainní leordhóthanacha a áirithiú don ghníomhaireacht chun a sainordú a chomhlíonadh; á chur i bhfáth go ngineann OIPE torthaí suntasacha airgeadais don Aontas, rud a léiríodh le hurghabháil EUR 1.5 billiún in 2023, agus á iarraidh go dtiocfadh méadú tiomnaithe ar chistiú laistigh den chéad Chreat Airgeadais Ilbhliantúil (CAI) 2028-2034 eile chun a áirithiú gur féidir leis leanúint dá chuspóirí agus dá oibleagáidí a chomhlíonadh;
4.	ag aithint a thábhachtaí atá sé cur chuige iomlánaíoch a ghlacadh chun coireacht an bhóna bháin a chomhrac, amhail an chalaois agus an t-éilliú, agus cineálacha coireachta níos traidisiúnta, amhail gáinneáil ar dhrugaí agus gáinneáil ar dhaoine, ós minic a bhíonn siad nasctha le chéile; á mheabhrú gur cheart don Choimisiún, ina thuarascáil mheastóireachta atá le teacht, anailís chúramach a dhéanamh ar cad iad na catagóirí coireanna is gá sainordú OIPE a leathnú chucu chun go mbeidh sé in ann a ról a chomhlíonadh ar an mbealach is fearr; idir an dá linn, ba cheart tacú le hinniúlacht reatha OIPE imscrúdú a dhéanamh ar choireacht eagraithe agus ar sciúradh airgid, nuair a bhíonn baint aici le calaois a dhéanann difear do leasanna airgeadais an Aontais, trí acmhainní leormhaithe agus trí chomhar éifeachtúil le Europol, agus anailís a dhéanamh ar an gcaoi ar féidir le hoibríochtaí agus imscrúduithe OIPE éirí níos éifeachtúla agus níos éifeachtaí, agus togra reachtach a thíolacadh chun gabháil leis an meastóireacht; ag meabhrú phleananna an Choimisinéara McGrath, i ndáil leis sin, dlús a chur leis an meastóireacht;
5.	á chur i bhfios go láidir go bhfuil ról ríthábhachtach ag aisghabháil sócmhainní le linn bac inchreidte a chruthú ar an gcoireacht eagraithe; á chur in iúl gur geal léi rannpháirtíocht OIPE i líonraí idirnáisiúnta chun a oibríochtaí aisghabhála sócmhainní a chur chun cinn tuilleadh; á chur i bhfáth gur gá don Choimisiún a iarraidh ar OIPE páirt a ghlacadh sa líonra comhair nuachruthaithe maidir le haisghabháil agus coigistiú sócmhainní; ag tabhairt dá haire gur féidir le himscrúdú agus ionchúiseamh tráthúil agus éifeachtach coireanna a bhaineann le calaois airgead mór a shábháil do bhuiséad an Aontais agus do bhuiséid na mBallstát;
6.	ag cur béim ar an ról tábhachtach atá ag OIPE i gcur chuige an Aontais chun an t-éilliú agus mí-úsáid chistí an Aontais a chomhrac; á chur in iúl gur díol sásaimh di go bhfuil 24 Bhallstát rannpháirteach in OIPE agus á iarraidh ar na Ballstáit eile é sin a dhéanamh chomh maith nó go ndiúltófaí an fhéidearthacht dóibh cistí AE a bhainistiú go hindíreach; á iarraidh ar an gCoimisiún dlúthfhaireachán a dhéanamh ar leibhéal comhair na mBallstát le OIPE i dtuarascálacha ina dhiaidh sin agus leanúint d’idirphlé gníomhach a dhéanamh leis na Ballstáit neamh-rannpháirteacha chun OIPE a éascú go héifeachtach le linn a chúraimí a chur i gcrích; ag cur béim ar an bhfíoras gur cheart idirphlé den sórt sin a bheith ar siúl leis na Ballstáit atá rannpháirteach cheana in OIPE maidir le dul i ngleic le deacrachtaí a bhaineann le sáruithe ar an smacht reachta agus éilliú a chomhrac agus tacú leo na moltaí i ndáil leis sin a chur chun feidhme go praiticiúil sna tuarascálacha bliantúla ar an smacht reachta; á athdhearbhú, áfach, go n-iarrann Parlaimint na hEorpa gur cheart ballraíocht OIPE a bheith ina réamhchoinníoll chun cistí AE a fháil agus gur gá sainordú OIPE a leathnú; á chur in iúl gur geal léi rannpháirtíocht na Sualainne agus na Polainne in OIPE, a deimhníodh i mí Eanáir agus i mí Iúil 2024 faoi seach;
7.	á chur in iúl gur geal léi gur ceapadh 8 nIonchúisitheoir Eorpacha nua agus 35 Ionchúisitheoir Tharmligthe Eorpacha nua chun OIPE in 2023; á athdhearbhú nach féidir le OIPE a ról a chomhlíonadh ach amháin má bhíonn neamhspleáchas breithiúnach iomlán aige, a eascraíonn as nós imeachta ceapacháin atá bunaithe ar fhiúntas agus atá oibiachtúil; ag spreagadh na mBallstát rannchuidiú le neamhspleáchas iomlán OIPE i ndáil leis sin;
8.	ag spreagadh comhar leanúnach agus feabhsaithe idir OIPE agus OLAF, i gcomhréir lena rialacháin faoi seach, agus oibleagáid OLAF amhras faoi theagmháil choiriúil a thuairisciú do OIPE, gan moill mhíchuí, chun go mbeidh sé in ann dul i ngleic le calaois, éilliú agus coireacht airgeadais a dhéanann difear do leasanna airgeadais an Aontais; ag tacú le tuilleadh forbartha ar thionscnaimh chomhpháirteacha, ar chomhroinnt faisnéise agus ar ghníomhaíochtaí comhordaithe idir OIPE agus OLAF, ó tá an comhar sin ríthábhachtach chun cosaint leasanna airgeadais an Aontais agus comhrac an Aontais i gcoinne na coireachta airgeadais a neartú agus chun úsáid éifeachtach agus éifeachtúil acmhainní an Aontais a áirithiú.
</RepeatBlock-Dec>

